Henk en Giniel laat wiel in LaeveldFoto: Verskaf. Malelane gaan vanaf Vrydag ŉ miernes van bedrywighede wees wanneer die eerste ronde van die Suid-Afrikaanse veldtydrenkampioenskap in dié Laeveldse dorp aangebied word. Van Suid-Afrika se grootste motorsportsterre – soos Toyota Gazoo Racing se Giniel de Villiers en Henk Lategan, sowel as Century Racing se Brian Baragwanath – gaan poog om so gou as moontlik na die hoogste rat oor te skakel. Daarbenewens sal Malelane se eie Johan en Werner Horn ook in hul Toyota Hilux rondjaag, terwyl Komatipoort se Eben Basson ook in aksie sal wees. Mpumalanga sal ŉ verdere deelname-hupstoot danksy eMalahleni se Fouché en Bertus Blignaut kry. Die twee broers neem in die T1-kategorie deel en kenners is veral opgewonde oor hul passie en onverskrokke benadering tot die sport. Dit is die eerste keer in ses jaar dat Malelane gasheer vir die nasionale veldtydrenkampioenskap is nadat die dorp al vantevore die toekenning vir die beste wedrenbyeenkoms van die jaar ontvang het. Volgens organiseerders kan deelnemers hulself nou staal vir ’n unieke terrein deur plantasies, klipperige gedeeltes en vinnige afdelings. “Dit het ons meer as agt weke geneem om die roete ná die onlangse vloede gereed te kry. Ek wil sommer ook die grondeienaars en die gemeenskap vir hul ondersteuning en toewyding bedank. Sonder hulle sou hierdie wedren nie moontlik gewees het nie,” het Johan Horn (senior) gesê. 24 en 25 Maart: Malelane 12 en 13 Mei: Eston 23 tot 25 Junie: Jwaneng (Botswana) 18 en 19 Augustus: Parys 6 en 7 Oktober: Welkom 10 en 11 November: Venue moet nog bevestig word.